Ende hiermede cesseerde dese motie.
Doen hieff den President aen te vraegen, Alsoo Bantam nu soo langen tijt besedt gehouden, ende sij van daer geweert waeren, ende datter tot noch toe geen reddres nochte openinge in den vervallen Peper handel aldaer gevolcht, ende alsnoch weijnich apparentie daertoe was, oft reden waere dat sij altijt ende voor eeuwich daer van gesecludeert souden blijuen, daer nochtans 't tractaet vanden Jaere 1619. met uijtgedruckte woorden toestaet dat den handel voor beijde Compnen ouer gants Indien vrij soude wesen.
Ende dat het een vreemde saecke was, dat het ons vrij stondt met die van Bantam ende Angier daegelijcx te handelen, groote partijen peper met deselue te contracteren ende menichte van cleeden ende andere coopmanschappen (gelijck sij daervan bericht waren te venten ende verhandelen, ende datmen haer met geevelt daer van daen hielt, gelijck bij de procedures vanden Commandeur de Bruijne aen haer schip de Charles gebleecken.